Document ID: 32007R1071

REGOLAMENT TAL-KUMMISSJONI (KE) Nru 1071/2007
tat-18 ta’ Settembru 2007
li jimponi dazju ta’ l-antidumping fir-rigward ta’ l-importazzjonijiet ta’ kokk tal-faħam f'biċċiet ta’ dijametru ta’ aktar minn 80 mm (Kokk 80+) li joriġina mir-Repubblika Popolari taċ-Ċina
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-ħarsien kontra l-importazzjonijiet li huma l-oġġett ta’ dumping minn pajjiżi li mhumiex membri tal-Komunità Ewropea (“ir-Regolament bażiku”) (1) u b'mod partikolari l-Artikolu 7 tiegħu,
Wara li kkonsultat il-Kumitat Konsultattiv,
Billi:
A. PROĊEDURA
1. Inizjazzjoni
(1)
Fl-20 ta’ Diċembru 2006, skond l-Artikolu 5 tar-Regolament bażiku, il-Kummissjoni ħabbret permezz ta’ notifika (“notifika ta’ inizjazzjoni”) ippubblikata fil-Ġurnal Uffiċjali ta’ l-Unjoni Ewropea (2), l-inizjazzjoni tal-proċediment ta’ l-antidumping fir-rigward ta’ importazzjonijiet fil-Komunità ta’ kokk tal-faħam f'biċċiet ta’ dijametru ta’ aktar minn 80 mm (“Kokk 80+”) li joriġina fir-Repubblika Popolari taċ-Ċina (“ir-RPĊ” jew “il-pajjiż ikkonċernat”).
(2)
Il-proċediment ingħata bidu wara kwerela li kienet ippreżentata fl-20 ta’ Novembru 2006 minn tliet produtturi tal-Komunità (“il-kwerelanti”) li jirrappreżentaw proporzjon prinċipali, f’dan il-każ aktar minn 30 %, tal-produzzjoni totali tal-Komunità tal-Kokk 80+. Il-kwerela kien fiha evidenza prima facie ta’ dumping tal-prodott imsemmi u ta’ ħsara materjali li tirriżulta minnu, li tqieset biżżejjed biex tiġġustifika li jingħata bidu għal proċediment.
(3)
Il-prodott ikkonċernat kien diġà soġġett għal miżuri ta’ l-antidumping minn Ġunju 2000 sa l-2004. Il-miżuri kienu imposti b'mod provviżorju permezz tad-Deċiżjoni tal-Kummissjoni Nru 1238/2000/KEFA (3) u b'mod definittiv permezz tad-Deċiżjoni tal-Kummissjoni Nru 2730/2000/KEFA (4) (“il-miżuri preċedenti”), iżda l-miżuri ġew sospiżi f'Marzu 2004 permezz tad-Deċiżjoni tal-Kummissjoni Nru 2004/264/KE (5) minħabba bidla temporanja fil-kondizzjonijiet tas-suq. Is-sospensjoni ġiet estiża permezz tar-Regolament tal-Kunsill (KE) Nru 2117/2004 (6) sal-15 ta’ Diċembru 2005, meta l-miżura skadiet.
2. Il-partijiet ikkonċernati mill-proċediment
(4)
Il-Kummissjoni avżat uffiċjalment lill-produtturi kwerelanti u lil produtturi oħra magħrufa tal-Komunità, lir-rappreżentanti tar-RPĊ, il-produtturi esportaturi fir-RPĊ, lill-importaturi/kummerċjanti u utenti magħrufa li huma kkonċernati, kif ukoll lill-assoċjazzjonijiet magħrufa li huma kkonċernati dwar l-inizjazzjoni tal-proċediment. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta fil-limitu taż-żmien stipulat fl-avviż ta’ inizjazzjoni. Esportatur wieħed fir-RPĊ, kif ukoll produtturi, utenti u importatur wieħed fil-Komunità ressqu l-opinjonijiet tagħhom bil-miktub. Il-partijiet kollha li talbu fil-limitu taż-żmien stipulat u li wrew li kien hemm raġunijiet partikolari għaliex għandhom jinstemgħu ngħataw seduta.
(5)
Fid-dawl tan-numru apparentament kbir ta’ produtturi esportaturi u importaturi involuti fl-investigazzjoni, l-applikazzjoni tat-tekniki tat-teħid ta’ kampjuni kienet prevista fl-avviż ta’ inizjazzjoni, skond l-Artikolu 17 tar-Regolament bażiku.
(6)
Sabiex il-Kummissjoni jkollha l-kapaċità li tiddeċiedi jekk it-teħid ta’ kampjuni kienx meħtieġ u, jekk dan ikun il-każ, tagħżel kampjun, il-produtturi esportaturi u l-importaturi ntalbu li jagħmlu lilhom infushom magħrufa u li jipprovdu tagħrif kif speċifikat fl-avviż ta’ inizjazzjoni. Produttur esportatur wieħed biss ippreżenta ruħu sabiex jikkoopera. Konsegwentement ġie deċiż li t-teħid ta’ kampjuni ma kienx meħtieġ.
(7)
Ukoll, f'dak li għandu x'jaqsam ma’ l-importaturi tal-Kokk 80+, meta wieħed iqis li importatur wieħed biss wera r-rieda tiegħu li jikkoopera, ġie deċiż li t-teħid ta’ kampjuni ma kienx meħtieġ.
(8)
Sabiex tippermetti lill-uniku produttur esportatur li kkoopera fir-RPĊ li jippreżenta talba għal trattament ta’ l-ekonomija tas-suq (“TES”) skond l-Artikolu 2(7) tar-Regolament bażiku jew trattament individwali (“TI”) skond l-Artikolu 9(5) tar-Regolament bażiku, jekk dan jixtieq jagħmel hekk, il-Kummissjoni bagħtet formola tat-talba għal TES/TI lill-unika kumpanija Ċiniża li kkooperat. Dan il-produttur esportatur la talab għal TES u anqas għal TI.
(9)
Il-Kummissjoni bagħtet kwestjonarji lill-partijiet kollha magħrufa li huma kkonċernati u lill-kumpanniji l-oħra kollha li għamlu lilhom infushom magħrufa fil-limiti ta’ żmien stipulati fl-avviż ta’ inizjazzjoni. Waslu tweġibiet mill-uniku produttur esportatur Ċiniż li kkoopera, minn ħames produtturi tal-Komunità, minn importatur wieħed u minn 36 utent. Barra minn dan, bosta utenti bagħtu kummenti mingħajr ma wieġbu għall-kwestjonarju. Saru wkoll proposti mill-Assoċjazzjoni Ewropea tal-Funderija (“CAEF”), li kienet qiegħda taġixxi wkoll f'isem il-membri tagħha, li jinkludu assoċjazzjonijiet nazzjonali tal-funderiji minn 17-il Stat Membru ta’ l-UE.
(10)
Il-Kummissjoni fittxet u vverifikat it-tagħrif kollu li hija qieset bħala meħtieġ għall-għanijiet ta’ determinazzjoni preliminari tad-dumping, il-ħsara li tirriżulta minnu u l-interess tal-Komunità. Saru żjarat ta’ verifika fil-kumpaniji li ġejjin:
(a)
Produtturi tal-Komunità
-
Industrial Química del Nalón, S.A., Oviedo, Asturias, Spanja,
-
Industrias Doy Manuel Mórate, S.L., Oviedo, Asturias, Spanja,
-
Italiana Coke SpA, Savona, l-Italja,
-
OKD, OKK, a.s., Ostrava-Přívoz, ir-Repubblika Ċeka,
-
Productos de Fundición, S.A., Baracaldo, Vizcaya, Spanja;
(b)
Importatur fil-Komunità mhux reletat
-
ThyssenKrupp MinEnergy GmbH, Essen, il-Ġermanja;
(ċ)
Utenti fil-Komunità
-
Rockwool International A/S and its subsidiary Rockwool A/S, id-Danimarka; it-tnejn f'Hedehusene, id-Danimarka;
-
Fritz Winter Eisengiesserei GmbH & Co, Stadttalendorf, il-Ġermanja.
(11)
Fin-nuqqas ta’ kwalunkwe talba għal TES jew għal TI, u minħabba li għandu jiġi stabbilit valur normali għal produtturi esportaturi fir-RPĊ fuq il-bażi tad-data mill-pajjiż analogu magħżul, saret żjara ta’ verifika fuq il-post tal-kumpaniji li ġejjin:
Il-produtturi fil-pajjiż analogu l-Istati Uniti ta’ l-Amerika
-
Tonawanda Coke Co., New York
-
Erie Coke Co., Pennsylvania
3. Il-perjodu ta’ l-investigazzjoni
(12)
L-investigazzjoni ta’ dumping u ħsara kopriet il-perjodu mill-1 ta’ Ottubru 2005 sat-30 ta’ Settembru 2006 (“il-perjodu ta’ l-investigazzjoni” jew il-“PI”). L-eżami ta’ xejriet rilevanti għall-valutazzjoni ta’ ħsara kopra l-perjodu mill-1 ta’ Jannar 2003 sa l-aħħar tal-PI (“il-perjodu meqjus”).
B. IL-PRODOTT IKKONĊERNAT U L-PRODOTT SIMILI
1. Il-prodott ikkonċernat
(13)
Il-prodott ikkonċernat huwa kokk tal-faħam f'biċċiet ta’ dijametru ta’ aktar minn 80 mm (“Kokk 80+”) li joriġina fir-Repubblika Popolari taċĊina (“il-prodott ikkonċernat”), normalment iddikjarat fil-kodiċi tan-NM ex 2704 00 19.
(14)
Kokk tal-faħam b'dijametru ta’ aktar minn 80 mm (Kokk 80+) jitħejja mill-faħam tal-bitum li huwa blata organika sedimentarja imtellgħa mill-art. L-industrija ta’ l-azzar primarjament tuża kokk ta’ daqs żgħir u medju (Kokk 80-; magħruf ukoll bħala “kokk ta’ kalkari tal-funderiji”), filwaqt li l-industriji tal-ħadid fondut u ta’ l-iżolazzjoni jużaw kokk ta’ daqs kbir (Kokk 80+; magħruf ukoll bħala “kokk tal-funderija”) għall-ifran tagħhom. Iż-żewġ tipi ta’ kokk jaqgħu taħt l-istess kodiċi tan-NM.
(15)
L-investigazzjoni wriet li t-tipi kollha tal-prodott ikkonċernat, minkejja differenzi fil-kwalitajiet tal-materja prima tal-faħam, minkejja differenzi fil-metodi ta’ produzzjoni u minkejja daqsijiet differenti tal-biċċiet, għandhom l-istess karatteristiċi tekniki u kimiċi bażiċi u jintużaw bħala aġent ta’ kombustjoni għall-użu fl-ifran għat-tidwib tal-metall.
(16)
Għalhekk huwa konkluż li l-prodott ikkonċernat huwa kokk tal-funderiji li joriġina fir-RPĊ, jiġifieri kokk ta’ faħam f'biċċiet b'dijametru ta’ aktar minn 80 mm ta’ tip użat fl-ifran għat-tidwib tal-metall. Ġie konkluż ukoll li l-kokk kollu tal-funderiji huwa prodott wieħed minħabba li dejjem għandu l-istess karatteristiċi bażiċi tekniki u kimiċi u l-istess użu.
2. Il-prodott simili
(17)
L-investigazzjoni wriet li Kokk 80+ prodott u mibjugħ fil-Komunità mill-industrija tal-Komunità, dak prodott fir-RPĊ u li nbiegħ għall-esportazzjoni lill-Komunità u dak prodott u mibjugħ fil-pajjiż analogu (l-Istati Uniti) għandhom l-istess karatteristiċi u użi fiżiċi, tekniki u kimiċi bażiċi. Għalhekk huma meqjusa bħala simili skond it-tifsira ta’ l-Artikolu 1(4) tar-Regolament bażiku.
C. ID-DUMPING
1. Il-kooperazzjoni
(18)
Kif imsemmi fil-premessa (6) hawn fuq, produttur esportatur Ċiniż wieħed biss ikkoopera fil-proċediment. Il-bejgħ ta’ l-esportazzjoni li sar minn dan il-produttur esportatur jirrappreżenta anqas minn 30 % ta’ l-importazzjonijiet totali tal-Kokk 80+ li joriġinaw fiċ-Ċina mibjugħa lill-Komunità matul il-PI. Għalhekk huwa konkluż li l-livell ta’ kooperazzjoni kien baxx ħafna. Ir-rappreżentati tar-RPĊ ttgħarrfu li dan it-tip ta’ livell baxx ta’ kooperazzjoni jista' jwassal għall-applikazzjoni ta’ l-Artikolu 18 tar-Regolament bażiku.
2. Il-valur normali
(a) Il-pajjiż analogu
(19)
Fl-avviż ta’ l-inizjazzjoni, kien previst li l-Istati Uniti ta’ l-Amerika tintuża bħala pajjiż analogu xieraq biex jiġi stabbilit il-valur normali għar-RPĊ u l-partijiet interessati ġew mistiedna biex jikkummentaw dwar kemm din l-għażla hija adegwata. Ma wasal ebda kumment jew oġġezzjoni minn kwalunkwe parti f'dan ir-rigward.
(20)
L-Istati Uniti ta’ l-Amerika hija suq domestiku relattivament kbir u miftuħ għall-Kokk 80+, b'ħames produtturi domestiċi (matul il-PI) u b'livell suffiċjenti ta’ importazzjonijiet. Barra minn dan, jintużaw proċessi simili bħal dawk fir-RPĊ għall-produzzjoni tal-prodott ikkonċernat.
(21)
Ġie eżaminat ukoll kemm huma adegwati pajjiżi oħra li tqiesu li possibilment għandhom produzzjoni tal-Kokk 80+. Għall-Awstralja, l-uniku pajjiż fejn instabet evidenza tal-produzzjoni tal-prodott ikkonċernat, it-tagħrif mogħti mill-uniku produttur Awstraljan jindika li s-suq domestiku Awstraljan huwa wieħed limitat ħafna.
(22)
Fuq il-bażi ta’ dan ta’ hawn fuq, ġie konkluż li l-Istati Uniti ta’ l-Amerika kienet għażla adegwata bħala pajjiż analogu. Skond dan, intalbet kooperazzjoni mill-Assoċjazzjoni Amerikana tal-produtturi tal-kokk.
(b) Id-determinazzjoni tal-valur normali
(23)
Skond l-Artikolu 2(7) tar-Regolament bażiku, il-valur normali ġie stabbilit fuq il-bażi ta’ tagħrif ivverifikat li wasal minn żewġ kumpaniji li kkooperaw fl-Istati Uniti ta’ l-Amerika.
(24)
F'dak li għandu x'jaqsam mad-determinazzjoni tal-valur normali, il-Kummissjoni l-ewwel stabbiliet, skond l-Artikolu 2(2) tar-Regolament bażiku, li l-bejgħ domestiku lil konsumaturi indipendenti tal-prodott simili manifatturat miż-żewġ produtturi li kkooperaw fl-Istati Uniti kien rappreżentattiv, jiġifieri li l-volum totali tat-tali bejgħ kien jirrappreżenta talanqas 5 % tal-volum totali ta’ esportazzjoni tal-prodott ikkonċernat lejn il-Komunità. F'dan ir-rigward, għandu jiġi nnutat li l-prodott ikkonċernat jikkonsisti minn tip wieħed uniku tal-prodott.
(25)
Sussegwentement il-Kummissjoni eżaminat jekk il-bejgħ domestiku ta’ hawn fuq jistax jitqies bħala li nbiegħ fl-andament normali tal-kummerċ skond l-Artikolu 2(4) tar-Regolament bażiku. Instab li aktar minn 95 % tal-bejgħ mil-lat ta’ volum fis-suq domestiku kien għamel profitt.
(26)
Bħala riżultat, il-valur normali kien stabbilit bħala l-medja bil-piż differenzjat tal-prezzijiet tal-bejgħ domestiku ex-fabbrika lil konsumaturi mhux relatati miż-żewġ produttur li kkoopera fl-Istati Uniti.
3. Il-prezz ta’ l-esportazzjoni
(27)
Fid-dawl tal-kooperazzjoni limitata mir-RPĊ, il-prezz ta’ l-esportazzjoni kien ibbażat prinċipalment fuq l-aqwa tagħrif disponibbli, skond l-Artikolu 18 tar-Regolament bażiku. Minn Jannar 2006 'l hawn, m'hemm l-ebda kodiċi TARIC għal Kokk 80+. Bħala konsegwenza, iċ-ċifri ta’ l-Eurostat ma setgħux jintużaw għall-kalkolu tal-prezzijiet Ċiniżi ta’ esportazzjoni għall-Kokk 80+ jew il-volum matul il-PI. Minkejja dan, tagħrif dettaljat dwar il-kwantitajiet u l-prezzijiet tal-Kokk 80+ importat matul il-PI jista' jinkiseb mill-awtoritajiet doganali ta’ l-Istati Membri li jimportaw.
(28)
Minħabba li t-tali tagħrif relatat ma’ importazzjonijiet tal-prodott ikkonċernat matul il-PI kien l-aqwa tagħrif disponibbli skond l-Artikolu 18 tar-Regolament bażiku, huwa ntuża sabiex jivvaluta l-volum u l-prezz ta’ l-esportazzjonijiet Ċiniżi matul il-PI. Minkejja dan, b'konsiderazzjoni għall-fatt li l-uniku produttur esportatur ippreżenta tagħrif dwar il-prezzijiet ta’ esportazzjoni, dan it-tagħrif tqies ukoll u nstab li kien fl-istess linja ta’ tagħrif li nkiseb mill-awtoritajiet doganali msemmija hawn fuq. Il-medja netta bil-piż differenzjat tal-prezz ta’ esportazzjoni ex-fabbrika fuq il-bażi ta’ din id-data kienet ta’ 107.73 Ewro għal kull tunnellata metrika.
4. Il-paragun
(29)
Il-valur normali u l-prezzijiet ta’ l-esportazzjoni tqabblu fuq bażi ex-fabbrika. Sabiex jiġi żgurat paragun ġust bejn il-valur normali u l-prezz ta’ l-esportazzjoni, saret konċessjoni xierqa fil-forma ta’ aġġustamenti għad-differenzi li jaffettwaw il-prezzijiet u l-komparabilità tal-prezzijiet skond l-Artikolu 2(10) tar-Regolament bażiku. Ingħataw aġġustamenti xierqa li jikkonċernaw differenzi fil-karatteristiċi fiżiċi, fl-iskonti, fit-trasport u l-assikurazzjoni, fl-ippakkjar, fil-kreditu u l-ispejjeż ta’ wara l-bejgħ fejn dawn instabu li huma xierqa u appoġġjati b'evidenza vverifikata.
(30)
L-uniku produttur esportatur Ċiniż li kkoopera għamel l-argument li l-prodott ikkonċernat importat mir-RPĊ matul il-PI kien ta’ kwalità differenti mill-prodott simili mmanifatturat fil-pajjiż analogu u kien jitlob proċeduri addizzjonali ta’ spezzjoni qabel ma seta' fil-fatt jinbiegħ.
(31)
Ir-rekwiżiti kimiċi u dimensjonali tal-kwalità tal-prodott ikkonċernat u tal-prodott simili manifatturat fil-pajjiż analogu tqabblu u ngħata aġġustament għad-differenzi fil-kwalità li nstabu. F'dak li għandu x'jaqsam ma’ l-ispezzjoni fl-Ewropa, ma jinħtieġ l-ebda aġġustament minħabba li din il-proċedura sseħħ wara d-determinazzjoni tal-valur CIF (fruntiera doganali ta’ l-importatur), li huwa l-punt ta’ tluq li minnu jiġi ddeterminat il-prezz ta’ esportazzjoni ex-fabbrika.
5. Il-marġini tad-dumping
(32)
Il-marġini tad-dumping kien stabbilit fuq il-bażi ta’ paragun tal-medja bil-piż differenzjat tal-valur normali ex-fabbrika mal-medja bil-piż differenzjat tal-prezzijiet ta’ esportazzjoni, skond l-Artikolu 2(11) u (12) tar-Regolament bażiku. Il-marġini tad-dumping mifrux fuq il-pajjiż sħiħ, espress bħala perċentwali tal-prezz tal-fruntiera tal-Komunità CIF, bid-dazju mhux imħallas, huwa 53.3 %.
D. IL-ĦSARA
1. Ġenerali
(33)
Kif imsemmi fil-premessa (3) hawn fuq, il-miżuri ta’ l-antidumping kienu imposti fis-sena 2000 fuq importazzjonijiet tal-Kokk 80+ fir-RPĊ. Dawk il-miżuri kienu sospiżi f'Marzu 2004 u skadew f'Diċembru 2005. Għalhekk, fl-ewwel parti tal-perjodu kkunsidrat kien hemm miżuri fis-seħħ dwar importazzjonijiet mill-pajjiż ikkonċernat.
2. Il-produzzjoni tal-Komunità u l-industrija tal-Komunità
(34)
Fi ħdan il-Komunità, il-prodott simili huwa mmanifatturat minn seba' produtturi. Għalhekk il-produzzjoni ta’ dawn is-seba' produtturi tal-Komunità hija meqjusa li tikkostitwixxi l-produzzjoni tal-Komunità fi ħdan it-tifsira ta’ l-Artikolu 4(1) tar-Regolament bażiku.
(35)
Minn dawn is-seba' produtturi, total ta’ ħamsa ddikjaraw l-interess tagħhom li jikkooperaw fil-proċediment fil-limitu ta’ żmien stipulat fl-avviż ta’ inizjazzjoni u kkooperaw kif xieraq ma’ l-investigazzjoni. Dawn il-ħames produtturi nstabu li jgħoddu għal proporzjoni ewlenija tal-produzzjoni totali tal-Komunità tal-prodott simili, f'dan il-każ madwar 75 %. Għalhekk il-ħames produtturi li kkooperaw jikkostitwixxu l-industrija tal-Komunità fi ħdan it-tifsira ta’ l-Artikolu 4(1) u l-Artikolu 5(4) tar-Regolament bażiku u minn issa 'l quddiem se jissejħu “l-industrija tal-Komunità”. Iż-żewġ produtturi l-oħra tal-Komunità minn issa 'l quddiem se jissejħu “l-produtturi l-oħra tal-Komunità”. Dawn iż-żewġ produtturi li fadal tal-Komunità ma opponewx l-ilment.
3. Il-konsum tal-Komunità
(36)
Il-konsum tal-Komunità kien stabbilit fuq il-bażi tal-volumi tal-bejgħ tal-produzzjoni proprja ta’ l-industrija tal-Komunità ddestinati għas-suq tal-Komunità, it-tagħrif tal-volum tal-bejgħ tal-KE li nkiseb mill-produtturi l-oħra tal-Komunità u b'kontrolli trasversali ma’ l-istimi magħmula mill-produtturi ta’ l-industrija tal-Komunità u t-tagħrif li nkiseb mill-utenti, u fuq il-bażi ta’ volumi ta’ importazzjoni. F'dak li għandu x'jaqsam mal-volumi Ċiniżi ta’ importazzjoni, ma kien hemm l-ebda kodiċi Taric speċifika għall-Kokk 80+ fis-sena 2006 u għalhekk m'hemm l-ebda data disponibbli. Għalhekk, il-volumi ta’ l-importazzjonijiet għall-PI ġew provviżorjament stabbiliti fuq il-bażi tat-tagħrif iddettaljat li nkiseb mill-awtoritajiet doganali tal-KE, kif imsemmi fil-premessa (27) hawn fuq. Għas-snin 2003 u 2005, il-volumi ta’ l-importazzjoni kienu provviżorjament ibbażati fuq id-data ta’ l-Eurostat, li sarilhom kontrolli trasversali mad-data li nkisbet matul l-investigazzjoni mill-utenti u l-importaturi. Fir-rigward ta’ l-2004, id-data ta’ l-Eurostat f'dak li għandu x'jaqsam mal-volumi ta’ l-importazzjoni huma f'kuntrast ċar mat-tagħrif tas-suq li nkiseb matul l-investigazzjoni mill-produtturi, l-importaturi u l-utenti. Tabilħaqq, filwaqt li t-tagħrif tas-suq juri li kien hemm ftit importazzjonijiet Ċiniżi fl-2004, iċ-ċifri ta’ l-Eurostat, għall-kuntrarju, juru li laħqu quċċata sinifikanti ta’ importazzjonijiet tali fl-2004. Għalhekk, jidher probabbli li wara s-sospensjoni tal-miżuri preċedenti f'Marzu 2004, l-importaturi ddikjaraw xi Kokk 80- taħt il-kodiċi Taric tal-Kokk 80+ u għalhekk id-data ta’ l-Eurostat ma tagħtix stampa ċara tal-volumi ta’ l-importazzjoni fl-2004. Għal dik ir-raġuni, u fid-dawl tal-kooperazzjoni limitata mill-produtturi Ċiniżi u l-importaturi fil-Komunità, f'dan l-istadju ta’ l-investigazzjoni, ġew stabbiliti l-volumi ta’ l-importazzjoni għall-2004 fuq il-bażi tat-tagħrif mogħti fl-ilment, li huwa fl-istess linja mat-tagħrif li nkiseb matul l-investigazzjoni mill-importaturi u l-utenti. Il-Kummissjoni se tissokta bl-investigazzjoni tagħha dwar il-volumi ta’ l-importazzjoni qabel ma jsiru determinazzjonijiet definittivi.
(37)
Fuq il-bażi ta’ dan ta’ hawn fuq, instab li l-konsum tal-Komunità żdied matul il-perjodu meqjus u matul il-PI s-suq tal-Komunità għall-prodott ikkonċernat u l-prodott simili kien madwar 25 % ogħla milli fl-2003.
2003
2004
2005
PI
Konsum totali tal-KE (elf tunnellata) (firxa) (7)
1 100 -1 500
1 300 -1 700
1 350 -1 750
1 400 -1 800
Indiċi (2003 = 100)
100
119
122
125
4. L-importazzjonijiet mill-pajjiż ikkonċernat
(a) Il-volum u s-sehem mis-suq ta’ l-importazzjonijiet ikkonċernati
(38)
Fuq il-bażi tat-tagħrif disponibbli mill-awtoritajiet doganali u mill-partijiet li kkooperaw, matul il-perjodu meqjus, ir-RPĊ kienet l-uniku sors ta’ importazzjonijiet tal-prodott ikkonċernat għall-KE. Għalhekk, il-volumi kollha ta’ l-importazzjoni fil-KE matul il-perjodu meqjus huma kkunsidrati li joriġinaw mir-RPĊ.
(39)
Fuq il-bażi tal-fatti disponibbli f'dan l-istadju kif deskritti fil-premessa (36) hawn fuq, instab li l-volumi Ċiniżi ta’ l-importazzjoni tal-prodott ikkonċernat għal ġewwa l-Komunità żdied b'45 % mill-2003 (madwar 311 000 tunnellata) sal-PI (aktar minn 452 000 tunnellata).
(40)
Is-sehem mis-suq li kellhom l-importazzjonijiet mill-pajjiż ikkonċernat żdied minn 24 % għal 28 % matul il-PI, jiġifieri b'4 punti perċentwali. Matul il-PI, is-sehem mis-suq ta’ importazzjonijiet mill-pajjiż ikkonċernat żdied bi tliet punti perċentwali, meta mqabbel ma’ l-2005.
2003
2004
2005
PI
Volum ta’ importazzjonijiet mir-RPĊ
(tunnellati)
310 755
150 000
386 485
452 011
Indiċi (2003=100)
100
48
124
145
Sehem mis-suq ta’ importazzjonijiet mir-RPĊ
24 %
10 %
25 %
28 %
(b) Il-prezzijiet
(41)
Minħabba li ma hemm l-ebda data ta’ l-Eurostat disponibbli għall-importazzjonijiet Ċiniżi tal-prodott ikkonċernat għall-2006 (ara l-premessa (36) hawn fuq), u fid-dawl tal-kooperazzjoni limitata ħafna mill-produtturi esportaturi Ċiniżi u l-importaturi tal-Komunità, għall-PI, il-prezz medju ta’ importazzjonijiet tal-prodott ikkonċernat li joriġina fir-RPĊ ġie provviżorjament stabbilit fuq il-bażi tat-tagħrif iddettaljat li nkiseb mill-awtoritajiet doganali tal-KE msemmija fil-premessa (27) hawn fuq. Għas-snin 2003-2005, il-prezz medju ta’ importazzjoni ġie provviżorjament stabbilit fuq il-bażi tad-data ta' l-Eurostat, li huma fl-istess linja mas-sejbiet ta’ l-investigazzjoni. Huwa nnutat, fir-rigward tad-data ta’ l-Eurostat għall-2004, minkejja li jidhru li mhumiex preċiżi f'dak li għandu x'jaqsam mal-volumi ta’ importazzjoni (ara l-premessa (36) hawn fuq), għall-prezzijiet ta’ l-importazzjoni id-data ta’ l-Eurostat għall-2004 hija fl-istess linja tas-sejbiet ta’ l-investigazzjoni u tqiesu paraguni li saru bejn ix-xejriet tal-prezz tal-Kokk 80+ u l-Kokk 80- matul il-perjodu meqjus. Għalhekk, id-data ta’ l-Eurostat intużaw provviżorjament sabiex jiġu stabbiliti l-prezzijiet ta’ l-importazzjoni għas-sena 2004 wkoll. Minkejja dan, il-Kummissjoni xorta se tissokta bl-investigazzjoni dwar il-prezzijiet ta’ l-importazzjoni qabel ma jsiru determinazzjonijiet definittivi.
(42)
Fuq il-bażi tad-data msemmija hawn fuq, il-prezz medju ta’ importazzjonijiet tal-prodott ikkonċernat li joriġina fir-RPĊ aktar milli rdoppja mill-2003 (122 EUR/tunnellata) sa l-2004 (275 EUR/tunnellata), iżda naqas b'mod sinifikanti fl-2005 (224 EUR/tunnellata), xejra li ssuktat matul il-PI (156 EUR/tunnellata). F'termini ta’ perċentwali, il-prezzijiet naqsu b'35 % mill-2004 sal-PI; minkejja dan, matul il-perjodu meqjus (2003-PI), il-prezzijiet żdiedu b'27 %.
2003
2004
2005
PI
Prezz medju tal-fruntiera tal-Komunità CIF ta’ importazzjonijiet mir-RPĊ (EUR/tunnellata)
122
275
224
156
Indiċi (2003 = 100)
100
225
184
127
(ċ) Twaqqigħ fil-prezz
(43)
Għad-determinazzjoni ta’ twaqqigħ fil-prezz, ġiet analizzata d-data tal-prezz li tirreferi għall-PI. Il-prezzijiet relevanti tal-bejgħ ta’ l-industrija tal-Komunità kienu prezzijiet netti lil konsumaturi indipendenti wara t-tnaqqis ta’ skonti u rifużjonijiet. Fejn meħtieġ, dawn il-prezzijiet kienu aġġustati għal livell ex-fabbrika, jiġifieri bl-esklużjoni ta’ l-ispiża tal-ġarr tal-merkanzija fil-Komunità. Il-prezzijiet ta’ l-importazzjonijiet ikkonċernati, ibbażati fuq id-data disponibbli kif imsemmi fil-premessa (41) hawn fuq, kienu aġġustati, fejn kien meħtieġ, għal fruntiera tal-Komunità CIF b'aġġustament xieraq għall-ispejjeż ta’ wara l-importazzjoni (spejjeż ta’ spezzjoni u sdoganar), kif imġarrba mill-importaturi tal-Komunità.
(44)
Il-paragun wera li matul il-PI, il-prodott ikkonċernat li joriġina fir-RPĊ nbiegħ fil-Komunità fi prezzijiet li waqqgħu l-prezzijiet tal-bejgħ ta’ l-industrija tal-Komunità, meta espressi bħala perċentwali ta’ dawn ta’ l-aħħar, b’10.2 %.
5. Il-qagħda ta’ l-industrija tal-Komunità
(45)
Skond l-Artikolu 3(5) tar-Regolament bażiku, il-Kummissjoni eżaminat il-fatturi ekonomiċi u l-indiċi rilevanti kollha li jaffettwaw l-istat ta’ l-industrija tal-Komunità matul il-perjodu meqjus..
(a) Il-produzzjoni
(46)
Minn livell ta’ madwar 824 000 tunnellata fl-2003, il-produzzjoni ta’ l-industrija tal-Komunità żdiedet u laħqet quċċata matul l-2004 ta’ madwar 1 017 000 tunnellata, qabel ma naqset fl-2005 u reġgħet żdiedet daqsxejn matul il-PI. Iż-żieda sinifikanti fil-produzzjoni ta’ l-industrija tal-Komunità fl-2004 tista' tiġi spjegata permezz tal-provvista baxxa fis-suq minħabba l-ammont baxx ta’ importazzjonijiet mir-RPĊ, u permezz ta’ l-għeluq ta’ impjanti oħra li jipproduċu il-Kokk 80+ fil-Komunità. B'mod ġenerali, il-produzzjoni żdiedet matul il-perjodu meqjus bi 18 % għal madwar 971 000 tunnellata matul il-PI.
2003
2004
2005
PI
Produzzjoni (tunnellati)
823 728
1 016 682
953 522
971 137
Indiċi (2003 = 100)
100
123
116
118
(b) Il-kapaċità ta’ produzzjoni u r-rati ta’ utilizzazzjoni tal-kapaċità
(47)
Il-kapaċità ta’ produzzjoni ta’ l-industrija tal-Komunità baqgħet stabbli fil-livell ta’ madwar 1.1 miljun tunnellata matul il-perjodu meqjus. L-utilizzazzjoni tal-kapaċità kienet 75 % fl-2003. Hija telgħet għal 93 % fl-2004, naqset bi fti għal 87% fl-2005, u reġgħet ħadet spinta għal 89 % fil-PI. Għandu jiġi nnutat li din l-industrija hija partikolari fis-sens li r-rata ta’ utilizzazzjoni tal-kapaċità produttiva hija pjuttost fissa, minħabba li l-proċess ta’ produzzjoni ma jistax jitwaqqaf jaħdem b'mod temporanju.
2003
2004
2005
PI
Kapaċità tal-produzzjoni (tunnellati)
1 092 472
1 092 472
1 092 472
1 092 472
Indiċi (2003 = 100)
100
100
100
100
L-utilizzazzjoni tal-kapaċità
75 %
93 %
87 %
89 %
Indiċi (2003 = 100)
100
123
116
118
(ċ) Il-volum tal-bejgħ
(48)
Il-volumi tal-bejgħ mill-industrija tal-Komunità tal-produzzjoni proprja lil konsumaturi mhux relatati fis-suq tal-Komunità naqsu f'daqqa fl-2004 (40 %), iżda stabbilew ruħhom matul l-2005 (tnaqqis ta’ 12-il punt perċentwali) u matul il-PI (tnaqqis ta’ 3 punti perċentwali ulterjuri). B'mod globali, il-volumi tal-bejgħ żdiedu b'25 % matul il-perjodu meqjus kollu, jiġifieri b'perċentwali li jikkorrispondi għat-tkabbir fil-konsum tal-Komunità.
2003
2004
2005
PI
Il-volum tal-bejgħ tal-KE (tunnellati)
658 641
921 347
845 688
825 013
Indiċi (2003 = 100)
100
140
128
125
(d) Is-sehem mis-suq
(49)
Is-sehem li għandha l-industrija tal-Komunità mis-suq baqa' relattivament stabbli matul il-perjodu meqjus, u kien ta’ 51 % kemm fl-2003 kif ukoll matul il-PI. Intlaħqet quċċata fl-2004, minħabba skarsezza ta’ l-importazzjonijiet Ċiniżi. Għalhekk matul il-perjodu kollu meqjus, l-industrija tal-Komunità kienet kapaċi tgawdi mit-tkabbir tas-suq, jiġifieri il-konsum tal-Komunità li żdied, billi żammet sehmha fis-suq. Minkejja dan, fir-rigward tal-PI, l-industrija tal-Komunità tilfet madwar 2.5 % ta’ sehmha fis-suq meta mqabbla mas-sena 2005.
2003
2004
2005
PI
Sehem mis-suq ta’ l-industrija tal-Komunità
51,2 %
60,3 %
53,8 %
51,3 %
Indiċi (2003 = 100)
100
118
105
100
(e) Tkabbir
(50)
Bejn l-2003 u l-PI, meta l-konsum tal-Komunità żdied b'25 punt perċentwali, il-volum tal-bejgħ mill-industrija tal-Komunità fis-suq tal-Komunità żdied f'ammont ekwivalenti u għalhekk is-sehem tagħha mis-suq baqa' stabbli. Matul l-istess perjodu, importazzjonijiet li kienu l-oġġett ta’ dumping rebħu madwar 4 punti perċentwali tas-sehem mis-suq, li kienu jikkorrispondu għal żieda ta’ madwar 141 000 tunnellata mibjugħa fis-suq tal-Komunità.
(f) Il-prezzijiet ta’ bejgħ fil-Komunità
(51)
Il-prezzijiet medji ta’ l-unità għall-bejgħ ta’ l-industrija tal-Komunità lill-konsumaturi mhux relatati żdiedu mill-2003 (154 EUR/tunnellata) sa l-2005 (244 EUR/tunnellata), imbagħad ħadu daqqa 'l isfel matul il-PI, iżda xorta baqgħu f'livell 29 % ogħla mill-2003 (199 EUR/tunnellata).
2003
2004
2005
PI
Prezz ta’ unità fis suq tal-KE (EUR/tunnellata)
154
192
244
199
Indiċi (2003 = 100)
100
125
158
129
(52)
Fid-dawl tal-livell tat-twaqqigħ fil-prezz ta’ l-importazzjonijiet ikkonċernati, dawn l-importazzjonijiet kienu bla dubju fattur li affettwa l-prezzijiet tal-bejgħ ta’ l-industrija tal-Komunità.
(g) Stokks
(53)
Il-livell ta’ stokks ta’ l-għeluq ta’ l-industrija Komunitarja żdied konsiderevolment matul il-perjodu meqjus. L-istokks l-ewwel żdiedu b'29 % fl-2004, b'41 punt perċentwali fl-2005 u bi 88 punt perċentwali matul il-PI. Il-livell ta’ inventarji meta mqabbel mal-volum annwali ta’ produzzjoni huwa, minkejja dan, relattivament insinifikanti (madwar 3.5 % fl-2003 u 7.6 % matul il-PI). Minħabba li l-volum tal-bejgħ tal-KE ta’ l-industrija tal-Komunità żdied b'mod globali matul il-perjodu meqjus, kif deskritt fil-premessa (48) hawn fuq, iż-żieda fl-istokks ta’ l-għeluq hija spjegata bit-tnaqqis fil-bejgħ ta’ esportazzjoni ta’ l-industrija tal-Komunità matul il-perjodu meqjus, kif deskritt fil-premessa (70) hawn isfel.
2003
2004
2005
PI
Stokk ta’ l-għeluq (tunnellati)
28 761
37 007
48 834
74 127
Indiċi (2003 = 100)
100
129
170
258
(h) L-investimenti
(54)
L-investimenti annwali ta’ l-industrija tal-Komunità fil-produzzjoni tal-prodott simili baqgħu stabbli matul il-perjodu meqjus, fil-livell ta’ madwar 9 miljun Ewro kull sena, minbarra għal livell temporanju aktar baxx fl-2004. L-investimenti ta’ l-industrija tal-Komunità kienu għaż-żamma u r-rinovazzjoni ta’ tagħmir eżistenti (parzjalment sabiex jintlaħqu ċerti rekwiżiti ta’ leġiżlazzjoni ambjentali ta’ l-UE) u mhux għall-għan li tiżdied il-kapaċità.
2003
2004
2005
PI
Investimenti netti (1 000 EUR)
8 951
8 139
9 059
9 070
Indiċi (2003 = 100)
100
91
101
101
(i) Il-profittabilità, ir-redditu mill-investiment, il-likwidità u l-kapacità li jinkiseb il-kapital
(55)
Matul il-perjodu meqjus, il-profittabilità ta’ l-industrija tal-Komunità, espressa bħala perċentwali tal-bejgħ nett, żdiedet b'mod sinifikanti mill-2003 (11 %) sa l-2005 (18 %), iżda l-qagħda nbidlet drammatikament fil-PI, meta l-industrija tal-Komunità bdiet tagħmel it-telf (-1 %). It-tnaqqis drammatiku fil-profittabilità li nkiseb mill-industrija tal-Komunità kien prinċipalment dovut għal tnaqqis f'daqqa fil-prezzijiet tal-bejgħ bejn l-2005 u l-PI.
(56)
Ir-redditu mill-investimenti (l-ROI), espressi bħala l-profitt f'perċentwali tal-valur nett tal-kontabilità ta’ l-investimenti, fil-biċċa l-kbira segwew ix-xejra ta’ profittabilità.
(57)
F'dak li għandu x'jaqsam mal-likwidità ġġenerata mill-industrija tal-Komunità, instabet xejra negattiva simili, li rriżultat f'deterjorazzjoni ġenerali sinifikanti tal-qagħda finanzjarja ta’ l-industrija tal-Komunità matul il-PI.
(58)
L-industrija tal-Komunità ma rrapportat l-ebda diffikultà tanġibbli sabiex tikseb il-kapital. Minkejja dan, minħabba n-natura speċifika ta’ l-industrija, jiġifieri li l-proċess ta’ produzzjoni ma jistax jieqaf jaħdem mingħajr ma jinqerdu l-fran, li jingħalqu uħud mill-fran imbagħad jitħaddmu mill-ġdid aktar tard jirrikjedi investimenti kbar addizzjonali (stmati mill-industrija tal-Komunità li huma madwar iż-2 miljun euro għal kull forn.). L-industrija tal-Komunità tistima li l-kapaċità li jinkiseb il-kapital għal investimenti bħal dawn tkun limitata jekk ma jkunx hemm fiduċja mill-investituri dwar il-profittabilità tas-suq tal-Kokk 80+. Konsegwentement, il-kapaċità tal-produzzjoni ta’ l-industrija tal-Komunità hija neċessarjament pjuttost fissa.
2003
2004
2005
PI
Profittabilità tal-bejgħ tal-KE lill-konsumaturi mhux relatati (% tal-bejgħ nett)
11 %
17 %
18 %
-1 %
Indiċi (2003 = 100)
100
158
169
-8
L-ROI (profitt f’% tal-valur nett tal-kontabilità ta’ l-investimenti)
5 %
23 %
17 %
-9 %
Indiċi (2003 = 100)
100
460
340
- 180
Likwidità (1 000 EUR)
17 641
13 633
34 600
4 669
Indiċi (2003=100)
100
77
196
26
(j) Impjieg, produttività u pagi
(59)
Il-livell ta’ impjieg ta’ l-industrija tal-Komunità żdied bi 13 % mill-2003 sal-PI. Meta mqabbla mal-produzzjoni miżjuda, il-produttività ta’ l-impjegati ta’ l-industrija tal-Komunità, imkejla bħala produzzjoni (tunnellati) għal kull persuna impjegata għal kull sena, baqgħet stabbli. L-ispiża medja annwali tax-xogħol għal kull impjegat żdiedet b’9 % matul il-perjodu meqjus.
2003
2004
2005
PI
Numru ta’ impjegati
680
754
734
767
Indiċi (2003 = 100)
100
111
108
113
Produttività (tunnellati/impjegat)
1 676
1 954
1 760
1 697
Indiċi (2003 = 100)
100
117
105
101
Spiża annwali tax-xogħol ta’ l-S.P għal kull impjegat (1 000 EUR)
28
28
29
31
Indiċi (2003 = 100)
100
100
105
109
(k) Id-daqs tal-marġini tad-dumping
(60)
Fid-dawl tal-volum, is-sehem mis-suq u l-prezz ta’ l-importazzjonijiet li huma l-oġġett ta’ dumping, l-impatt fuq l-industrija tal-Komunità tad-daqs tal-marġini konkret tad-dumping ma jistax jitqies bħala negliġibbli.
(61)
Kif indikat fil-premessa (3), il-miżuri preċedenti ta’ l-antidumping kienu sospiżi f'Marzu 2004, minħabba li fid-dawl tal-bidla temporanja fil-kondizzjonijiet tas-suq tqies li ma kinitx probabbli li se terġa' tibda l-ħsara marbuta ma’ l-importazzjonijiet tal-prodott ikkonċernat li joriġina fir-RPĊ. Il-perjodu li għalih kienet imbagħad mistħarrġa l-evoluzzjoni ta’ volumi u prezzijiet tal-prodott ikkonċernat kien mill-1 ta’ Ottubru 2002 sat-30 ta’ Settembru 2003. Is-sospensjoni kienet estiża sa Diċembru 2005, meta skadew il-miżuri. Fid-dawl ta’ dan, tqies li d-dumping li sar fl-imgħoddi ma influwenzax b'mod sinifikanti l-qagħda ta’ l-industrija tal-Komunità matul il-perjodu meqjus f'din l-investigazzjoni.
6. Konklużjoni dwar il-ħsara
(62)
Bejn l-2003 u l-PI, il-volum ta’ l-importazzjonijiet li huma l-oġġett ta’ dumping tal-prodott ikkonċernat li joriġina fir-RPĊ żdied b'45 % u s-sehemhom mis-suq tal-Komunità żdied b'madwar 4 punti perċentwali. Il-prezzijiet medji ta’ l-importazzjonijiet li huma l-oġġett ta’ dumping kienu aktar baxxi minn dawk ta’ l-industrija tal-Komunità matul il-perjodu meqjus, minbarra għas-sena eċċezzjonali 2004. Barra minn dan, matul il-PI, il-prezzijiet ta’ l-importazzjonijiet mill-pajjiż ikkonċernat waqqgħu b'mod sinifikanti dawk ta’ l-industrija tal-Komunità. Instab marġini ta’ twaqqigħ tal-prezz ta’ 10.2 %.
(63)
Il-biċċa l-kbira ta’ l-indikaturi tal-ħsara żviluppaw b'mod pożittiv għall-industrija tal-Komunità sa l-2005 (avolja t-tnaqqis mis-sena eċċezzjonali 2004 kien diġà qed jidher fl-2005), iżda ħadu daqqa 'l isfel matul il-PI. Dan huwa l-każ speċjalment fir-rigward ra' l-indikaturi finanzjarji ta’ l-industrija tal-Komunità, b'mod partikolari, il-profittabilità: il-marġini tal-profitt ta’ 17-18 % li nkiseb matul 2004-2005 waqa' b'mod drammatiku matul il-PI, u l-industrija tal-Komunità spiċċat biex għamlet it-telf. Hekk ukoll ir-redditu mill-investimenti u l-likwidità żviluppaw b'mod negattiv. Il-waqgħa drammatika kienet dovuta għad-deterjorazzjoni fil-prezzijiet tal-bejgħ bejn l-2005 u l-PI, meta l-prezzijiet medji tal-bejgħ tal-prodott simili prodotti mill-industrija tal-Komunità naqsu b'19 % għad-detriment tal-profittabilità tagħha.
(64)
Ukoll, bosta indikaturi oħra ta’ ħsara żviluppaw b'mod negattiv bejn l-2005 u l-PI, għalkemm b'mod anqas distint mill-profittabilità: il-volum tal-bejgħ ta’ l-industrija tal-Komunità naqas b'madwar 3 %, l-industrija tal-Komunità tilfet 2.5 % tas-sehem tagħha mis-suq, il-prezzijiet medji tal-bejgħ tagħha naqsu b'1 %. Min-naħa l-oħra, il-volum ta’ produzzjoni, ir-rata ta’ utilizzazzjoni tal-kapaċità u l-impjieg urew żvilupp kemmxejn pożittiv mill-2005 sal-PI.
(65)
Fid-dawl ta’ dan ta’ hawn fuq, qed jiġi provviżorjament konkluż li l-industrija tal-Komunità ġarrbet ћsara materjali skond it-tifsira ta’ l-Artikolu 3(5) tar-Regolament bażiku.
E. IL-KAWŻALITÀ
1. Daħla
(66)
Skond l-Artikoli 3(6) u (7) tar-Regolament bażiku, il-Kummissjoni eżaminat jekk l-importazzjonijiet li kienu oġġett ta’ dumping li joriġinaw fir-RPĊ kkawżawx ħsara lill-industrija Komunitarja sa grad li jista' jitqies ta’ sustanza. Fatturi magħrufa minbarra l-importazzjonijiet li kienu l-oġġett ta’ dumping, li fl-istess ħin setgħu għamlu ħsara lill-industrija tal-Komunità, kienu eżaminati wkoll biex ikun żgurat li l-ħsara possibbli kkawżata minn dawn il-fatturi l-oħra ma kinitx attribwita għall-importazzjonijiet li kienu l-oġġett ta’ dumping.
2. Effett ta’ l-importazzjonijiet li huma l-oġġett ta’ dumping
(67)
Bejn l-2003 u l-PI, il-volum ta’ l-importazzjonijiet tal-prodott ikkonċernat li joriġina fir-RPĊ żdied b'45 % u s-sehem tagħhom mis-suq tal-Komunità kien f'livelli sinifikanti matul il-perjodu kollu meqjus, jiġifieri kien jirrappreżenta konstantament 24 % jew aktar mis-sehem mis-suq. Matul il-PI, is-sehem mis-suq kien 28 %. Il-prezz medju ta’ dawn l-importazzjonijiet żdied b'45 % b'mod globali bejn l-2003 u l-PI, iżda l-prezzijiet kienu ġeneralment aktar baxxi minn dawk ta’ l-industrija tal-Komunità matul il-perjodu meqjus, minbarra s-sena eċċezzjonali ta’ l-2004. Fil-PI, il-prezzijiet medji ta’ l-importazzjonijiet mir-RPĊ waqqgħu l-prezzijiet medji ta’ l-industrija tal-Komunità b'10.2 %. L-industrija tal-Komunità, sabiex tiżgura l-preżenza tagħha fis-suq domestiku tagħha u minħabba l-prezzijiet baxxi tas-suq magħmula mill-importazzjonijiet mir-RPĊ, ħassitha obbligata sabiex tnaqqas il-prezzijiet tagħha tal-bejgħ b'29 % matul il-PI. Minkejja dan, tilfet 2.5 % tas-sehem tagħha mis-suq mill-2005 sal-PI.
(68)
Għalhekk, l-effett ta’ din l-imġiba ta’ pprezzar inġust ta’ l-importazzjonijiet li huma l-oġġett ta’ dumping mir-RPĊ kien li l-prezzijiet ta’ l-industrija tal-Komunità trażżnu u li ma setgħux ikopru aktar l-ispiża għolja tal-materja prima. Dan kien ikkonfermat mill-profitabbilità dejjem nieżla ta’ l-industrija tal-Komunità matul il-PI.
(69)
Fuq il-bażi ta’ dan ta’ hawn fuq, qed jiġi provviżorjament konkluż li l-importazzjonijiet ipprezzati b'mod baxx mir-RPĊ li waqqgħu b'mod sinifikanti l-prezzijiet ta’ l-industrija tal-Komunità matul il-PI u li żdiedu wkoll fil-volum għandhom rwol determinanti fid-deterjorazzjoni tal-qagħda ta’ l-industrija tal-Komunità, li hija riflessa fit-tnaqqis f'daqqa tal-profittabilità u d-deterjorazzjoni ta’ indikaturi finanzjarji oħra matul il-PI, kif ukoll f'telfa mis-sehem tas-suq.
3. L-effett ta’ fatturi oћra
(a) Il-prestazzjoni ta’ l-esportazzjoni ta’ l-industrija tal-Komunità
(70)
Kif jidher fit-tabbella ta’ hawn taħt, il-volum tal-bejgħ ta’ l-esportazzjoni tal-Kokk 80+ mill-industrija tal-Komunità naqas b'36 % matul il-perjodu meqjus. Minkejja dan, matul il-PI, meta l-profittabilità ta’ l-industrija tal-Komunità waqgħet kif spjegat hawn fuq, il-bjgħ ta’ l-esportazzjoni qabad b'mod konsiderevoli. Minbarra dan, il-livell tal-bejgħ ta’ l-esportazzjoni mhuwiex importanti ħafna fil-kuntest tal-bejgħ globali ta’ l-industrija tal-Komunità, u jirrappreżenta biss 10 % tal-bejgħ totali fil-PI. Għalhekk qiegħed jitqies li l-waqgħa f'dawn l-esportazzjonijiet ma kellhiex impatt sinifikanti ħafna fuq il-ħsara materjali mġarrba mill-industrija tal-Komunità.
2003
2004
2005
PI
Volum ta’ bejgħ ta’ esportazzjoni
(tunnellati)
140 511
103 409
56 453
90 402
Indiċi (2003 = 100)
100
74
40
64
(b) L-importazzjonijiet minn pajjiżi terzi
(71)
Skond l-aqwa fatti disponibbli msemmija fil-premessa (38) hawn fuq, ma kien hemm l-ebda importazzjoni minn pajjiżi terzi ħlief mir-RPĊ matul il-perjodu meqjus. Gћalhekk, qed jiġi konkluż li l-importazzjonijiet fil-KE li joriġinaw minn pajjiżi terzi oћra ma kkontribwewx gћall-ћsara materjali mġarrba mill-industrija tal-Komunità.
(ċ) Il-kompetizzjoni minn produtturi oħra tal-Komunità
(72)
Kif indikat taħt il-premessa (35) hawn fuq, iż-żewġ produtturi l-oħra tal-Komunità ma kkooperawx ma’ l-investigazzjoni. Minkejja dan, dawn iż-żewġ produtturi pprovdew lill-Kummissjoni b'ċertu tagħrif li jikkonċerna l-produzzjoni u l-volumi tal-bejgħ globali tagħhom, li sarlu kontroll trasversali mat-tagħrif li nkiseb mil-produtturi tal-Komunità li kkooperaw. Ma kien hemm l-ebda tagħrif disponibbli fir-rigward tal-prezzijiet tal-bejgħ tal-produtturi l-oħra tal-Komunità.
(73)
Fuq il-bażi tad-data disponibbli, huwa stmat li l-volum tal-bejgħ taż-żewġ produtturi l-oħra tal-Komunità fil-Komunità kien fil-medda ta’ 280 000 tunnellata u 380 000 tunnellata matul il-PI (8). Bl-istess mod, is-suq korrispondenti tagħhom kien ta’ madwar 20 %. Kif stabbilit hawn fuq, is-sehem mis-suq ta’ l-industrija tal-Komunità baqa' relattivament stabbli matul il-perjodu meqjus kollu, filwaqt li l-importazzjonijiet Ċiniżi matul l-istess perjodu rebħu 4 punti perċentwali tas-sehem mis-suq. Għalhekk, l-importazzjonijiet Ċiniżi jridu loġikament ikunu kisbu volumi fil-biċċa l-kbira minn produtturi oħra tal-Komunità meta jitqies il-perjodu sħiħ. Minkejja dan, ir-rebħa ta’ 3 punti perċentwali tas-sehem mis-suq li nkisbet mill-importazzjonijiet Ċiniżi matul il-PI jikkorrispondi għal telf mis-sehem tas-suq mill-industrija tal-Komunità ta’ daqs simili (2,5 punti perċentwali).
(74)
Fid-dawl ta’ dan ta’ hawn fuq, u fin-nuqqas ta’ tagħrif li juri l-kuntrarju, huwa konkluż li l-produtturi l-oħra tal-Komunità ma kkontribwewx għall-ħsara mġarrba mill-industrija tal-Komunità.
(d) Il-prezzijiet tal-materja prima
(75)
Xi partijiet interessati ddikjaraw li l-ħsara mġarrba mill-industrija tal-Komunità kienet attribwibbli għaż-żidiet fl-ispiża tal-materja prima. F'dan ir-rigward, instab li l-materja prima bażiku użata fil-produzzjoni tal-Kokk 80+, faħam kokk, jirrappreżenta madwar 50 % ta’ l-ispiża tal-manifattura tal-Kokk 80+. Il-faħam kokk użat mill-industrija tal-Komunità jinkiseb mill-Istati Uniti, minbarra produttur wieħed ta’ l-industrija tal-Komunità, li juża faħam kokk miksub lokalment. Fir-rigward tal-prezzijiet tal-faħam kokk użat mill-industrija tal-Komunità, l-investigazzjoni wriet li dawn żdiedu b'mod sinifikanti u kostanti matul il-perjodu meqjus, kif jidher fit-tabella ta’ hawn taħt:
2003
2004
2005
PI
Spiża medja tal-faħam kokk (EUR / tunnellata ta’ Kokk 80+ prodotta)
77
97
126
127
Indiċi (2003 = 100)
100
125
163
164
(76)
F'dan ir-rigward, huwa nnutat li ż-żieda fil-prezzijiet tal-materja prima bejn l-2003 u l-2005 tista' tingħadda fuq il-prezzijiet tal-bejgħ ta’ l-industrija tal-Komunità, li kif imsemmi fil-premessa (51), żdiedu matul l-istess perjodu, u kienu jikkonċidu mal-marġini ogħla ta’ profitt ta’ l-industrija tal-Komunità. Bil-maqlub, matul il-PI, minkejja żieda biss ta’ 1 punt perċentwali fil-prezz tal-materja prima meta mqabbel ma’ l-2005, il-qagħda finanzjarja ta’ l-industrija tal-Komunità ddeterjorat b'mod drammatiku, minħabba li l-prezzijiet tal-bejgħ tagħha naqsu b'mod sinifikanti.
(77)
B'konsegwenza ta’ dan, qed jitqies li l-prezzijiet tal-materja prima ma kkontribwewx għall-ħsara materjali mġarrba mill-industrija tal-Komunità.
4. Il-konklużjoni dwar il-kawżalità
(78)
Bħala konklużjoni, l-analiżi ta’ hawn fuq uriet li importazzjonijiet mir-RPĊ pprovokaw tnaqqis sostanzjali tal-prezz fis-suq tal-Komunità matul il-PI, meta l-importazzjonijiet mir-RPĊ waqqgħet drastikament il-prezzijiet ta’ l-industrija tal-Komunità. It-tnaqqis fil-prezz wassal għal tnaqqis konsiderevoli fil-prezzijiet tal-bejgħ ta’ l-industrija tal-Komunità, u t-tnaqqis fil-prezzijiet ikkonċida ma’ tnaqqis f'daqqa fil-profittabilità ta’ l-industrija tal-Komunità, fir-redditu ta’ l-investimenti u l-likwidità. Barra minn dan, l-importazzjonijiet Ċiniżi miżjuda matul il-PI wasslu għal rebħa tas-sehem mis-suq (3 punti perċentwali), li hija riflessa f'telfa tas-suq ta’ l-industrija tal-Komunità b'perċentwali simili (2.5 punti perċentwali).
(79)
Min-naħa l-oħra, l-eżaminazzjoni ta’ fatturi oħra li setgħu għamlu ħsara l-industrija tal-Komunità rrivelat li l-ebda wieħed minnhom ma seta' ħalla impatt sinifikament negattiv.
(80)
Fuq il-bażi ta’ l-analiżi ta’ hawn fuq, li ddistingwiet u sseparat kif xieraq l-effetti tal-fatturi kollha magħrufa fuq il-qagħda ta’ l-industrija tal-Komunità mill-effetti ta’ ħsara ta’ l-importazzjonijiet li huma l-oġġett ta’ dumping, qed jiġi provviżorjament konkluż li l-importazzjonijiet li huma l-oġġett ta’ dumping li joriġinaw mill-pajjiż ikkonċernat ikkawżaw ħsara materjali lill-industrija tal-Komunità fi ħdan it-tifsira ta’ l-Artikolu 3(6) tar-Regolament bażiku.
F. L-INTERESS TAL-KOMUNITÀ
(81)
Il-Kummissjoni eżaminat jekk, minkejja l-konklużjonijiet fuq id-dumping, il-ħsara u l-kawżalità, jeżistux raġunijiet qawwija li jwasslu għall-konklużjoni li ma jkunx fl-interess tal-Komunità li jiġu adottati miżuri f'dan il-każ partikolari. Għal dan il-għan, u skond l-Artikolu 21(1) tar-Regolament bażiku, il-Kummissjoni kkunsidrat l-impatt probabbli tal-miżuri fuq il-partijiet kollha kkonċernati, kif ukoll il-konsegwenzi probabbli jekk ma jittieħdux il-miżuri. Għal raġunijiet ta’ kunfidenzjalità, qed jingħataw firxiet minflok ċifri attwali, id-data relatata ma’ l-importaturi jew utenti individwali.
1. L-interess ta’ l-indsutrija tal-Komunità
(82)
Kif indikat taħt il-premessa (35) hawn fuq, l-industrija tal-Komunità hija magħmula minn ħames kumpaniji, b'faċilitajiet ta’ produzzjoni fir-Repubblika Ċeka, l-Italja u fi Spanja, u timpjega madwar 750 persuna involuti direttament fil-produzzjoni, l-bejgħ u l-amministrazzjoni tal-prodott simili. Jekk il-miżuri jiġu imposti, huwa mistenni li t-tnaqqis fil-prezz fis-suq tal-Komunità jintemm u li l-prezzijiet tal-bejgħ ta’ l-industrija tal-Komunità jibdew jirkupraw, u bħala konsegwenza ta’ dan il-qagħda finanzjarja ta’ l-industrija tal-Komunità titjieb.
(83)
Min-naħa l-oħra, jekk il-miżuri ta’ l-antidumping ma jiġux imposti, huwa probabbli li x-xejra negattiva fl-iżvilupp ta’ l-indikaturi finanzjarji ta’ l-industrija tal-Komunità, u notevolment il-profittabilità tagħha, tissokta. L-industrija tal-Komunità mbagħad tkun f'qagħda li probabbli tissokta titlef is-sehem tagħha mis-suq, minħabba li ma tkunx kapaċi aktar issegwi l-prezzijiet tas-suq imfassla mill-importazzjonijiet li huma l-oġġett ta’ dumping mir-RPĊ. Din il-qagħda probabbli twassal għal tnaqqis fil-produzzjoni u l-investimenti, għeluq ta’ ċerti kapaċitajiet ta’ produzzjoni u tnaqqis ta’ impjiegi fil-Komunità.
(84)
Bħala konklużjoni, l-impożizzjoni tal-miżuri antidumping għandhom jippermettu lill-industrija tal-Komunità sabiex tirkupra l-effetti li nstabu ta’ dumping ta’ ħsara.
2. L-interess ta’ l-importaturi/negozjanti mhux relatati fil-Komunità
(85)
Kif indikat taħt il-premessa (9) hawn fuq, importatur/negozjant wieħed biss bagħat tweġiba tal-kwestjonarju. Fuq il-bażi tat-tagħrif imsemmi fil-premessa (36), matul il-PI, din il-kumpanija kienet issarraf għal kważi l-importazzjonijiet kollha tal-Komunità tal-prodott ikkonċernat.
(86)
Fuq il-bażi tat-tagħrif ippreżentat mill-importatur ikkonċernat, ġie stabbilit li l-proporzjon ta’ importazzjonijiet tal-prodott ikkonċernat mir-RPĊ kienet tirrappreżenta madwar 20 % l-ammont totali ta’ negozju matul il-PI. L-importatur/in-negozjant jixtri l-Kokk 80+ mhux biss mir-RPĊ iżda wkoll minn sorsi oħra, inkluża l-industrija tal-Komunità. Il-marġini medja ta’ profitt li nkiseb mill-importatur imsemmi, fuq in-negozju tiegħu tal-Kokk 80+, huwa ta’ madwar 5-10 %.
(87)
L-importatur li kkoopera mhuwiex favur l-impożizzjoni tal-miżuri. Minkejja dan, fid-dawl tal-pożizzjoni qawwija ħafna li għandu dan l-importatur fl-importazzjonijiet tal-prodott ikkonċernat, huwa jkollu l-fakultà li jgħaddi l-biċċa l-kbira ta’ l-ispejjeż addizzjonali, jew kollha kemm huma, ikkawżati mill-miżuri antidumping lill-utenti. F'dan ir-rigward, l-impożizzjoni tad-dazju antidumping fuq importazzjonijiet mir-RPĊ, kif spjegata fil-premessa (82) hawn fuq, probabbli twassal għal korrezzjoni fil-livelli għolja ta’ l-attività tal-prezzijiet tas-suq. Għalhekk, wieħed jista' jistenna li l-importaturi li jixtru l-prodott mir-RPĊ għandhom ikollhom il-fakultà li jgħaddu dawn l-ispejjeż doganali lill-konsumatur finali. Fi kwalunkwe każ, fid-dawl tal-piż relattivament limitat ta’ dan il-prodott fl-attivitajiet ta’ l-importatur, u l-marġini ta’ profitt li jinkiseb bħalissa fir-rigward ran-negozju tiegħu tal-Kokk 80+, huwa mistenni li dazju, kif stabbilit provviżorjament, ma għandux jaffettwa l-qagħda finanzjarja ta’ dan l-operatur ekonomiku sa punt sinifikanti.
3. L-interess ta’ l-utenti
(88)
Kif indikat fil-premessa (9) hawn fuq, waslu tweġibiet tal-kwestjonarju u proposti oħra minn numru kbir ta’ utenti u assoċjazzjonijiet tagħhom. L-industrija ta’ l-utent tal-Komunità hija magħmula minn żewġ setturi ewlenin, speċifikament produtturi tal-fibri tal-ġebel (stone wool) u funderiji.
(a) Il-produtturi ta’ tal-fibri tal-ġebel
(89)
Kwestjonarji ta’ l-utenti waslu mingħand sussidjarji ta’ Rockwool International A/S (“Rockwool”), il-grupp ewlieni tal-produtturi tal-fibri tal-ġebel fil-Komunità. Rockwool juża l-Kokk 80+ fil-produzzjoni tal-fibri tal-ġebel bħala aġent ta’ kombustjoni sabiex idewweb il-ġebla. Il-fibra tal-ġebel prinċipalment tintuża bħala materjal ta’ iżolament. Il-marġini tal-proftt li għamel il-grupp sħiħ Rockwool matul il-PI kien 'il fuq minn 10 %.
(90)
Instab li Rockwool kien jirrappreżenta madwar 13 % tal-konsum totali tal-Kokk 80+ fil-Komunità matul il-PI u madwar 18 % ta’ l-importazzjonijiet totali tal-Kokk 80+ Ċiniż.
(91)
Il-kumpanija għandha 15-il impjant ta’ produzzjoni fil-Komunità, li jimpjegaw total ta’ madwar 6 000 persuna. Il-Kokk 80+ Ċiniż jintuża fil-impjanti tagħha fi tliet Stati Membri ta’ l-UE, li jimpjegaw madwar 2 400 impjegat, filwaqt li l-bqija jużaw il-Kokk 80+ tal-KE. Matul il-PI, il-Kokk 80+ nstab li kien jirrappreżenta bejn 4 % u 8 % ta’ l-ispejjeż totali ta’ produzzjoni ta’ dawk il-kumpaniji Rockwool li użaw il-Kokk Ċiniż 80+.
(b) Il-funderiji
(92)
Il-funderiji huma stmati li jirrappreżentaw kważi 80 % tal-konsum totali tal-Kokk 80+ fil-Komunità. Fl-industrija tal-funderija, il-Kokk 80+ jintuża bħala aġent ta’ kombustjoni sabiex idewweb ir-ruttam għall-produzzjoni tal-kastings tal-ħadid, li jintużaw bħala l-entità li tiddaħħal fil-produzzjoni tal-partijiet għas-setturi tal-karozzi, l-inġinerija, il-makkinarju u l-utilitajiet pubbliċi.
(93)
L-impatt possibbli ta’ kwalunkwe miżura antidumping fuq funderiji kien stmat fuq il-bażi tar-reazzjonijiet tal-kwestjonarji ta’ l-utenti li waslu mill-funderiji tal-Komunità li jirrappreżentaw madwar 18 % tal-konsum totali tal-Kokk 80+ fil-Komunità u wkoll madwar 18 % ta’ l-importazzjonijiet totali tal-prodott ikkonċernat mir-RPĊ matul il-PI. Waslu wkoll klejms sostanzjati minn CAEF u mill-Assoċjazzjoni Nazzjonali Ġermaniża tal-Funderiji.
(94)
Il-Kokk 80+ instab li matul il-PI kien jirrappreżenta 3 %-6 % ta’ l-ispiża totali tal-produzzjoni tal-funderiji inkluża fl-analiżi. Din is-sejba hija differenti mill-istima li saret minn CAEF li l-prezz tal-Kokk jista' jkollu sehem fl-ispiża tal-produzzjoni tal-kastings ta’ massimu ta’ 15 %.
(ċ) L-argumenti kif ippreżentati mill-utenti
(95)
L-ewwel argument prinċipali mressaq mill-utenti kontra l-impożizzjoni tal-miżuri antidumping huwa li t-talba għall-kokk fil-Komunità ma tistax tintlaħaq mill-produtturi Ewropej waħidhom. Dan l-argument kien aċċettat ukoll mill-industrija tal-Komunità, u kien ukoll rifless biċ-ċar fil-fatt li l-konsum tal-KE matul il-PI kien ta’ 1.6 milljun tunnellata (u li skond it-tbassir ta’ l-utenti probabbli li se jiżdied fis-snin li ġejjin), filwaqt li l-produzzjoni sħiħa tal-Komunità, skond it-tagħrif li nkiseb kemm mill-produtturi ta’ l-industrija tal-Komunità kif ukoll mill-produtturi tal-Komunità (ara l-premessa (72) hawn fuq) kien f'dak il-puny madwar 1.3 miljun tunnellata. Fid-dawl li l-industrija tal-Komunità topera f'rata ta’ utilizzazzjoni għolja ta’ kapaċità, huwa evidenti li l-importazzjonijiet huma meħtieġa sabiex jilħqu t-talba ta’ l-utent, anki jekk il-produzzjoni kollha tal-KE kellha tiġi kkunsmata fi ħdan il-Komunità.
(96)
F'dan ir-rigward, għandu jiġi nnutat li l-għan tal-miżuri antidumping huwa li jsewwu prattiċi inġusti ta’ negozju li jħallu effett ta’ ħsara fuq l-industrija tal-Komunità u li jistabbilixxu mill-ġdid kompetizzjoni effettiva fis-suq tal-Komunità, mhux li jżommu l-importazzjonijiet. F'dak li għandu x'jaqsam ma’ l-ambjent kompetittiv fis-suq tal-Komunità, għandu jiġi nnutat li minkejja l-effett ta’ impożizzjoni tal-miżuri antidumping probabbli jkun li jiżdiedu l-livelli tal-prezzijiet ta’ l-esportazzjonijiet li joriġinaw fir-RPĊ fil-Komunità, il-miżuri kif proposti mhumiex b'tali mod li jagħlqu s-suq tal-Komunità għall-esportaturi Ċiniżi u għalhekk għandhom jippermettu l-preżenza ssuktata tal-prodotti Ċiniżi fis-suq.
(97)
Barra minn dan, l-utenti semmew l-argument li l-impożizzjoni tal-miżuri għandha tirriżulta f'żieda ta’ l-ispejjeż ta’ l-akkwist, li tista' taffetwa l-kompetittività tagħhom u b'hekk tikkomprometti l-operat ta’ manifattura fil-Komunità. Sar ukoll l-argument li l-qagħda tista' tkun aktar imwiegħra għal dawk l-utenti li ma jistgħux jaqilbu mill-Kokk 80+ Ċiniż għall-Kokk 80+ Ewropew għaliex ma jkollhom l-ebda għażla oħra ħlief li jġarrbu l-piż addizzjonali tad-dazju antidumping.
(98)
L-investigazzjoni wriet li l-Kokk 80+ jirrappreżenta bejn 4 % u 8 % ta’ l-ispejjeż totali tal-produzzjoni tal-fibri tal-ġebel u 3-6 % ta’ l-ispejjeż totali tal-funderiji. Għalhekk, anki jekk l-importaturi kellhom jgħaddu l-ispiża tad-dazju kompletament lill-utenti, dazju antidumping kif inhu propost għandu jikkawża żieda ipotetika fl-ispiża tal-produzzjoni kemm ta’ Rockwool kif ukoll ta’ funderiji ta’ madwar 1 %.
(99)
Minbarra dan, għandu jiġi nnutat li, f'każ ta’ tnaqqis jew ta’ għejbien ta’ l-industrija tal-Komunità tal-Kokk 80+, is-sorsi disponibbli tal-provvista għandha titnaqqas ukoll bl-effett negattiv konsegwenti għall-utenti tal-Komunità, li għalihom il-Kokk 80+ huwa ta’ importanza strateġika. Jekk dan iseħħ, il-provvista tal-Kokk 80+ fil-Komunità tista' tkun kompletament dipendenti fuq il-produzzjoni Ċiniża, li mbagħad tkun tista' tgawdi minn pożizzjoni dominanti fis-suq tal-Komunità. F'dan ir-rigward, huwa meqjus li l-eżistenza ta’ sorsi alternattivi ta’ provvista hija vitali sabiex tagħti garanziija xierqa għall-aċċess għal materja prima.
(100)
Tagħrif diponibbli għall-Kummisjoni jindika li bħalissa qed ikun hemm skarsezzi tal-provvista tal-Kokk 80+ Ċiniż għall-esportazzjoni għal raġunijiet li mhumiex relatati mal-proċediment ta’ l-antidumping, iżda minflok huma bbażati fuq miżuri adottati mill-Gvern Ċiniż sabiex jillimita l-esportazzjonijiet inter alia, tal-prodott ikkonċernat. It-taxxa ta’ esportazzjoni fuq il-Kokk 80+ żdiedet minn 5 % għal 15 % sa mill-1 ta’ Ġunju 2007. It-tnaqqis jew saħansitra l-għejbien ta’ l-industrija tal-Komunità tista' tiggrava problemi tali u toħloq skarsezza tal-provvista lill-industrija ta’ l-utent. Min-naħa l-oħra, it-tneħħija tal-vantaġġi inġusti li nkisbu permezz tal-prassi tad-dumping hija mfassla sabiex tipprevjeni d-deterjorament ta’ l-industrija tal-Komunità u b'hekk tgħinhom iżommu d-disponibilità ta’ għażla wiesgħa ta’ sorsi ta’ provvista u saħansitra ssaħħaħ il-kompetizzjoni fost il-produtturi eżistenti.
(d) Il-konklużjoni
(101)
L-evidenza disponibbli għall-Kummissjoni f'dan l-istadju tindika li l-Kokk 80+ jirrappreżenta biss proporzjon marġinali ta’ l-ispejjeż totali kemm tal-produtturi tal-fibri tal-ġebel kif ukoll tal-funderiji u għalhekk l-impatt ta’ kwalunkwe miżura antidumping fuq l-ispejjeż tagħhom ta’ produzzjoni probabbli li se jkun limitat. Barra minn dan, mhuwiex eskluż li l-importaturi se jġarrbu parti miż-żieda ta’ l-ispejjeż jew li l-utenti jistgħu jgħaddu parti miż-żieda jew kollha kemm hija lill-konsumaturi finali tagħhom. Għalhekk qed jiġi konkluż li l-impatt ta’ miżura antidumping bħal dik proposta probabbli mhuwiex se jaffettwa sinifikament il-qagħda ekonomika ta’ l-utenti. Fid-dawl ta’ l-impatt limitat tal-miżura antidumping fuq l-ispiża ta’ l-utenti, mhuwiex probabbli li jseħħ kwalunkwe għeluq bħala riżultat ta’ l-impożizzjoni tal-miżuri. Għalhekk, l-impatt fuq l-impjieg ta’ l-industrija ta’ l-utent mhuwiex probabbli li se jkun sinifikanti.
4. Il-konklużjoni fuq l-interess Komunitarju
(102)
L-effetti ta’ l-impożizzjoni tal-miżuri huma mistennija li jagħtu lill-Komunità l-kapaċità li ttejjeb il-profittabilità tagħha, b'effetti ta’ benefiċċju konsegwenti fuq il-kondizzjonijiet kompetittivi tas-suq tal-Komunità. Fid-dawl tal-qagħda finanzjarja mhux favorevoli ta’ l-industrija tal-Komunità, hemm ir-riskju li, fin-nuqqas ta’ miżuri, l-industrija tal-Komunità jista’ jkollha tagћlaq il-faċilitajiet tal-produzzjoni tagћha u tagћti s-sensji lill-ћaddiema. Jekk jiġi dan, is-suq tal-Komunità jsir aktar dipendenti fuq l-importazzjonijiet.
(103)
F'dak li għandu x'jaqsam ma’ l-importaturi, filwaqt li effetti negattivi jistgħu jwasslu għal forma ta’ tnaqqis fil-prezz, il-firxa tagħhom tista' titnaqqas billi jitnaqqsu l-marġini jew billi parti miż-żieda tgħaddi fuq l-industrija ta’ l-utent.
(104)
F'dak li għandu x'jaqsam ma’ l-utenti, id-dazju antidumping kif propost għandu jkollu effett tassew limitat fuq l-ispiża tal-produzzjoni.
(105)
Fid-dawl ta’ dan ta’ hawn fuq, qed jiġi provviżorjament konkluż li ma teżisti l-ebda raġuni konvinċenti għaliex ma għandhomx jiġu imposti l-miżuri fil-każ attwali u li l-applikazzjoni ta’ miżuri għandha tkun fl-interess tal-Komunità.
G. IL-PRPOSTA GĦAL MIŻURI PROVVIŻORJI ANTIDUMPING
(106)
Fid-dawl tal-konklużjonijiet li ntlaћqu dwar id-dumping, il-ћsara, il-kawżalità u l-interess tal-Komunità, gћandhom jiġu imposti miżuri provviżorji sabiex tiġi evitata aktar ћsara lill-industrija tal-Komunità mill-importazzjonijiet li huma l-oġġett ta’ dumping.
1. Il-livell li fih titneħħa l-ћsara
(107)
Il-livell tal-miżuri provviżorji antidumping għandu jkun biżżejjed sabiex ineħħi l-ħsara lill-industrija tal-Komunità kkawżata mill-importazzjonijiet li huma l-oġġett ta’ dumping, mingħajr ma jinqabeż il-marġini li nstab tad-dumping. Meta jsir il-kalkolu ta’ l-ammont ta’ dazju meħtieġ għat-tneħħija ta’ l-effetti tad-dumping ta’ ħsara, kien ikkunsidrat li kull miżura għandha tħalli l-industrija tal-Komunità li tkopri l-ispejjeż tagħha ta’ produzzjoni u tikseb globalment profitt qabel it-taxxa li jista' jintlaħaq raġonevolment f'kondizzjonijiet normali ta’ kompetizzjoni, jiġifieri fin-nuqqas ta’ importazzjonijiet li huma l-oġġett ta’ dumping. Il-marġini tal-profitt ta’ qabel it-taxxa li ntuża b'mod provviżorju għal dan il-kalkolu kien ta’ 15.3 % ta’ l-ammont totali ta’ negozju, li jikkorrispondi għall-marġini medju ta’ profitt li nkiseb mill-industrija tal-Komunità matul l-2003-2005.
(108)
Iż-żieda meħtieġa fil-prezz ġiet imbagħad iddeterminata fuq il-bażi ta’ paragun tal-prezz medju ta’ l-importazzjoni, kif stabbilit għall-kalkoli tat-twaqqigħ tal-prezz, (ara l-premessa (43) hawn fuq), mal-prezz bla ħsara tal-prodott simili mibjugħ mill-industrija tal-Komunità fis-suq tal-Komunità. Il-prezz bla ħsara inkiseb billi ġie aġġustat il-prezz tal-bejgħ ta’ l-industrija tal-Komunità sabiex jirrifletti l-marġini ta’ profitt imsemmi hawn fuq. Id-differenza li tirriżulta minn dan il-paragun, meta espressa bħala perċentwali tal-valur totali CIF ta’ l-importazzjoni, kienet tammonta għal 35.7 % jiġifieri inqas mill-marġini tad-dumping li nstab.
(109)
Fid-dawl li l-ebda produttur esportatur mir-RPĊ ma talab trattament individwali, livell uniku li fih titneħħa l-ħsara u li jifrex mal-pajjiż kollu ġie kkalkolat għall-esportaturi kollha fir-RPĊ.
2. Il-miżuri provviżorji
(110)
Fid-dawl ta’ dan li ntqal hawnhekk u skond l-Artikolu 7(2) tar-Regolament bażiku, qiegħed jitqies li għandu jiġi impost dazju provviżorju antidumping fil-livell l-aktar baxx li nstab tal-marġini tad-dumping u tal-ħsara, skond ir-regola ta’ inqas dazju.
(111)
Fuq il-bażi ta’ dan ta’ hawn fuq, id-dazju provviżorju antidumping għandu għalhekk jammonta għal 35.7 %.
3. Il-forma tal-miżuri
(112)
Miżuri antidumping jistgħu jieħdu forom differenti, filwaqt li l-għan jibqa' li jitneħħew l-effetti tad-dumping ta’ ħsara. Wara l-PI, ġew osservati żidiet sinifikanti fil-prezzijiet ta’ l-importazzjonijiet Ċiniżi tal-prodott ikkonċernat; fil-fatt 'il barra mil-livelli ta’ ħsara. F'dawn iċ-ċirkustanzi u fid-dawl li dan is-suq kien ikkaratterizzat b'volatilità għolja tal-prezz fil-passat, ġie kkunsidrat li dazju fil-forma ta’ prezz minimu ta’ importazzjoni (“PMI”) huwa l-aktar forma xierqa ta’ miżuri f'dan il-każ. PMI għandu jiżgura li l-prodott ikkonċernat ma jinbiegħx fil-prezzijiet ta’ ħsara, u fl-istess waqt ma għandux iżid il-prezzijiet bla bżonn f'mumenti meta l-prezzijiet ikunu f'livelli sinifikament għolja. PMI jista' jiġi mistenni li jġib stabbiltà lis-suq minħabba li huwa jiżgura livell adegwat tal-prezz għall-industrija tal-Komunità, u jippermettilha topera f'kondizzjonijiet ekonomiċi vijabbli, u, fl-istess waqt, għandu jikkostitwixxi punt ta’ referenza għall-importaturi u l-utenti sabiex jippjanaw l-attivitajiet ekonomiċi tagħhom bil-quddiem biżżejjed.
(113)
L-ammont tal-prezz minimu ta’ l-importazzjoni jirriżulta mill-applikazzjoni tal-marġini tal-ħsara lill-prezzijiet ta’ l-esportazzjoni użati fil-kalkolu tal-livell li fih titneħħa l-ħsara matul il-PI. Il-prezz minimu ta’ importazzjoni kkalkolat b'dan il-mod jammonta għal EUR 227 għal kull tunnellata.
4. L-implimentazzjoni
(114)
Kif spjegat fil-premessa (14) hawn fuq, il-Kokk 80+ huwa importat fl-istess nomenklatura doganali bħal Kokk 80-. Dawn iż-żewġ prodott huma distinti biss permezz tad-daqs tagħhom, iżda huma ddestinati għal żewġ industriji differenti u huma primarjament immanifatturati minn produtturi differenti fil-Komunità. Dan ir-Regolament għandu l-għan li sempliċiment jirregola l-importazzjoni tal-Kokk 80+ li jiddaħħal f'ċirkolazzjoni ħielsa fil-Komunità. Minħabba li l-importazzjonijiet tal-Kokk 80- jista' jkun fihom perċentwali ta’ Kokk 80+, teżisti l-ħtieġa li jiġi żgurat li l-impożizzjoni tad-dazju tal-Kokk 80+ ma twassalx għal applikazzjoni mhux meħtieġa tad-dazji għall-Kokk 80+ fil-każ ta’ merkanziji mħalltin.
(115)
Għalhekk, id-dazju antidumping għandu japplika għall-faħam kokk f'biċċiet b'dijametru ta’ aktar minn 80 mm, meta mibgħuta bħala merkanzija f'taħlitiet li fihom kemm faħam kokk f'biċċiet b'dijametru ta’ aktar minn 80 mm u faħam kokk f'biċċiet b'dijametri iżgħar, ħlief jekk ikun determinat li l-kwantità tal-faħam kokk f'biċċiet b'dijametru ta’ aktar minn 80 mm ma tikkostitwix aktar minn 20 % tal-piż niexef nett tal-merkanzija mħallta. Il-kwantità tal-faħam kokk f'biċċiet b'dijametru ta’ aktar minn 80 mm li jinsab f'taħlitiet tista' tiġi ddeterminata fuq il-bażi ta’ kampjuni skond l-Artikolu 68 sa 70 tar-Regolament tal-Kunsill (KE) Nru 2913/92 (9). F'każijiet fejn il-kwantità tal-faħam kokk f'biċċiet b'dijametru ta’ aktar minn 80 mm tiġi ddeterminata fuq il-bażi ta’ kampjuni, il-kampjun għandu jintgħażel skond in-norma ISO 18238:2006.
(116)
Minkejja dan, jekk jinstab li faħam kokk imħallat (Kokk 80+ i Kokk 80-) wasal u daħal f'ċirkolazzjoni ħielsa fis-suq tal-Komunità taħt il-kodiċi NM ex 2704 00 19, u sussegwentament ġie spezzjonat u nbigħ bħala Kokk 80+, għandu jitqies bħala l-prodott ikkonċernat u għalhekk għandu jkun soġġett gaħd-dispożizzjonijiet ta’ dan ir-Regolament.
5. Id-dispożizzjoni ta’ l-aħħar
(117)
Huwa rikonoxxut li, qabel tiġi deċiża determinazzjoni definittiva, numru ta’ elementi bħalma huma volumi u prezzijiet ta’ l-importazzjoni, b'mod partikolari għas-sena 2004, l-effetti fuq il-Komunità u s-swieq dinjija tad-deċiżjonijiet reċenti tal-gvern Ċiniż fir-rigward ra' l-esportazzjonijiet tal-kokk, kif ukoll il-fattibilità ta’ sistema ta’ indiċjar li għandha tiġi applikata għall-PMI għandhom jirrikjedu analiżi ulterjuri. Minkejja dan, it-tagħrif miġbur u eżaminat s'issa sa dan l-istadju ta’ l-investigazzjoni juri biċ-ċar l-eżistenza ta’ dumping, ħsara, rabta kawżali bejn id-dumping u l-ħsara u l-fatt li l-impożizzjoni tal-miżuri ma jmorrux kontra l-interess tal-Komunità. Għalhekk qed jiġi konkluż li l-ħtieġa li jinkiseb aktar tagħrif u sabiex li l-analiżi ssir aktar approfondità fir-rigward ta’ l-elementi msemmija hawn fuq qabel determinazzjoni definittiva bl-ebda mod ma tikkostitwixxi impediment għall-impożizzjoni ta’ miżuri provviżorji.
(118)
Fl-interess ta’ amministrazzjoni tajba, gћandu jiġi ffissat perjodu li fih il-partijiet interessati li gћamlu lilhom infushom magћrufa fil-limitu taż-żmien speċifikat fl-avviż ta’ l-inizjazzjoni jkunu jistgћu jagћtu l-opinjonijiet tagћhom bil-miktub u jitolbu seduta. Barra minn hekk, għandu jingħad li s-sejbiet li jikkonċernaw l-impożizzjoni tad-dazji magħmula għall-għanijiet ta’ dan ir-Regolament huma provviżorji u jista’ jkun li jkollhom jerġgħu jitqiesu mill-ġdid għall-għanijiet ta’ kwalunkwe miżura definittiva.
ADOTTAT DAN IR-REGOLAMENT:
Artikolu 1
1. Dazju provviżorju antidumping permezz dan ta’ hawnhekk huwa impost fuq l-importazzjonijiet tal-faħam kokk f'biċċiet li huma akbar minn 80 mm bħala dijametru massimu (Kokk 80+) li joriġina fir-Repubblika Popolari taċ-Ċina u li jaqa' fi ħdan il-kodiċi tan-NM ex 2704 00 19 (il-kodiċi Taric 2704001910). Id-dijametru tal-biċċiet għandu jiġi ddeterminat skond in-norma ISO 728:1995.
2. L-ammont ta’ dazju definittiv antidumping applikabbli għal prodotti deskritti fil-paragrafu 1 għandu jkun id-differenza bejn il-prezz minimu ta’ l-importazzjoni ta’ 227 EUR għal kull tunnellata u l-prezz nett, ħieles fuq il-fruntiera tal-Komunità, qabel id-dazju, fil-każijiet kollha fejn dan ta’ l-aħħar huwa inqas mill-prezz minimu ta’ l-importazzjoni.
3. Għalhekk, id-dazju antidumping għandu japplika għall-faħam kokk f'biċċiet b'dijametru ta’ aktar minn 80 mm, meta mibgħuta bħala merkanzija f'taħlitiet li fihom kemm faħam kokk f'biċċiet b'dijametru ta’ aktar minn 80 mm u faħam kokk f'biċċiet b'dijametri iżgħar, ħlief jekk ikun determinat li l-kwantità tal-faħam kokk f'biċċiet b'dijametru ta’ aktar minn 80 mm ma tikkostitwix aktar minn 20 % tal-piż niexef nett tal-merkanzija mħallta. Il-kwantità tal-faħam kokk f'biċċiet b'dijametru ta’ aktar minn 80 mm li jinsab f'taħlitiet tista' tiġi ddeterminata fuq il-bażi ta’ kampjuni skond l-Artikolu 68 sa 70 tar-Regolament tal-Kunsill (KEE) Nru 2913/92. F'każijiet fejn il-kwantità tal-faħam kokk f'biċċiet b'dijametru ta’ aktar minn 80 mm tiġi ddeterminata fuq il-bażi ta’ kampjuni, il-kampjuni għandhom jingħażlu skond in-norma ISO 18238:2006.
4. F'każi fejn l-oġġetti sofrew dannu qabel iddaħħlu fiċ-ċirkolazzjoni ħielsa u, għalhekk, il-prezz li tħallas jew għandu jitħallas huwa allokat għad-determinazzjoni tal-valur doganali skond l-Artikolu 145 tar-Regolament tal-Kummissjoni (KEE) Nru 2454/93 (10), il-prezz minimu ta’ l-importazzjoni kif stipulat hawn fuq għandu jitnaqqas b'perċentwali li jikkorrispondi ma’ l-allokazzjoni tal-prezz li tħallas jew għandu jitħallas. Id-dazju pagabbli mbagħad għandu jkun id-differenza bejn il-prezz minimu mnaqqas ta’ l-importazzjoni u l-prezz nett imnaqqas, ħieles fuq il-fruntiera tal-Komunità, qabel l-iżdoganar.
5. Ir-rilaxx taċ-ċirkolazzjoni ħielsa fil-Komunità tal-prodott imsemmi fil-paragrafu 1 għandu jkun soġġett għal dispożizzjoni ta’ sigurtà ekwivalenti għall-ammont ta’ dazju provviżorju.
6. Sakemm ma jkunx speċifikat mod ieћor, għandhom japplikaw id-dispożizzjonijiet fis-seħħ dwar id-dazji doganali.
Artikolu 2
Bla ħsara gћall-Artikolu 20 tar-Regolament tal-Kunsill (KE) Nru 384/96, fi żmien xahar mid-data tad-dћul fis-seћћ ta dan ir-regolament, il-partijiet interessati jistgћu jagħmlu talba għall-iżvelar tal-fatti u tal-konsiderazzjonijiet essenzjali li fuq il-bażi tagћhom ġie adottat dan ir-regolament, jagћtu l-opinjonijiet tagћhom bil-miktub u japplikaw biex jinstemgћu oralment mill-Kummissjoni.
Skond l-Artikolu 21(4) tar-Regolament (KE) Nru 384/96, il-partijiet ikkonċernati jistgћu jikkummentaw dwar l-applikazzjoni ta dan ir-Regolament fi żmien xahar mid-data tad-dћul fis-seћћ tiegћu.
Artikolu 3
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Gurnal Uffiċjali ta’ l-Unjoni Ewropea.
L-Artikolu 1 ta’ dan ir-Regolament gћandu japplika gћal perjodu ta’ sitt xhur.
Dan ir-Regolament għandu jorbot fl-intier tiegħu u għandu jkun applikabbli direttament fl-Istati Membri kollha.
Magħmul fi Brussell, 18 ta’ Settembru 2007.

Labels: 4
14
7
3
18